Odôvodnenie

A. Všeobecná časť

Návrh vyhlášky ministerstva spravodlivosti Slovenskej republiky ktorou sa mení a dopĺňa   predkladá ministerstvo spravodlivosti Slovenskej republiky na základe  splnomocňovacieho ustanovenia § 25a zákona č. 36/1967 Zb. o znalcoch a tlmočníkoch v znení zákona č. ..../2003 Z. z. 

Zákonom č. …./2003 Z.z  o dani z prevodu a prechodu nehnuteľností a o zmene a doplnení zákona č. 36/1967 Zb. o znalcoch a tlmočníkoch v znení zákona č. 238/2000 Z. z. bol novelizovaný v článku II. aj zákon č. 36/1967 Zb. o znalcoch a tlmočníkoch v znení zákona č. 238/2000 Z. z. ktorým sa zaviedlo novú splnomocňovacie ustanovenie na vydanie vykonávacieho predpisu ktorým sa majú upraviť podrobnosti o ustanovení metód znaleckého stanovenia hodnoty majetku a postupov v prípadoch, v ktorých sa podľa tohto zákona alebo osobitných predpisov vyžaduje stanovenie hodnoty majetku vrátane majetku podniku alebo časti podniku alebo zložiek majetku podniku. Týmto všeobecne záväzným  predpisom je vyhláška ministerstva spravodlivosti č. 86/2002 Z. z.  o stanovení všeobecnej hodnoty majetku ktorá bola vydaná podľa starého splnomocňovacieho ustanovenia. Pôsobnosť tejto vyhlášky ale bola obmedzená vzhľadom na existenciu vyhlášky ministerstva financií č. 465/1991 Zb. o cenách stavieb, pozemkov, trvalých porastov, úhradách za zriadenie práva osobného užívania pozemkov a náhradách za dočasné užívanie pozemkov v znení neskorších predpisov. Táto vyhláška je k 1. januáru 2004 zrušená novelou zákona  Národnej rady Slovenskej republiky č. 18/1996 Z. z. o cenách v znení neskorších predpisov z dôvodu zabezpečenia jednotného prístupu k oceňovaniu nehnuteľností okrem iného aj na účely odplatných prevodov a prechodov nehnuteľností. Vzhľadom na uvedenú skutočnosť predkladaný návrh rozširuje pôsobnosť uvedenej predmetnej vyhlášky a zároveň upresňuje  niektoré pojmi v prílohe, ktoré spôsobovali v praxi problémy.

Vyhláška je v súlade s ústavou a so zákonom č. 36/1967 Zb. o znalcoch a tlmočníkoch v znení zákona č. 238/2000 Z. z., na ktorého vykonanie je navrhnutá, ako i s ďalšími zákonmi.

Prijatie vyhlášky nepredpokladá dopad na štátny rozpočet, rozpočty obcí ani dopad na rozpočty vyšších územných celkov.

B. Osobitná časť

K bodom 1,2 a 3

Vzhľadom na zmenu zákona o súdnych znalcoch, súdnych tlmočníkoch a súdnych prekladateľoch bude možné vykonať znalecký úkon aj pre takýto účel.

K bodu 4 a 5

V tomto a ďalšom bode ide o jednoznačnejšie pripustenie možnosti tvorby rozpočtových ukazovateľov podľa verejne publikovaných katalógov, ktoré  v znaleckej praxi patria v súčasnosti medzi najpoužívanejšie.

K bodu 6

Oneskorenosť vydávania koeficientov ako aj nejednotný postup znalcov pri ich výpočte spôsobuje v praxi rozdiely v stanovených východiskových hodnotách. Týmto dôjde k ich odstráneniu.

K bodu 7

Ide o jednoznačnejšie určenie skupiny pozemkov, hlavne pozemkov určených na stavbu, ktoré sa nachádzajú mimo zastavaného územia obcí. Týmto sa zabezpečí jednotný postup pre všetky pozemky v zastavanom území obcí ako aj pre pozemky mimo zastavaného územia obcí, ktoré nie sú poľnohospodárske pôdy alebo lesné pozemky.

K bodu 8

Tieto pozemky nemali jednoznačné zatriedenie. Doplnením podľa tohto a nasledujúceho  bodu bude odstránená nejednotnosť v postupe ohodnotenia.

K bodu 9 a 10

V praxi sa vyskytla nejednotnosť pri postupe znalcov pri ohodnocovaní záhrad v záhradkárskych osadách ako aj záhrad mimo zastavaného územia obcí, ktorá je súčasťou poľnohospodárskeho pôdneho fondu. Rovnako bolo potrebné vylúčiť možnosť zatriedenia pozemkov druhov chmeľnice, vinice, záhrady, ovocné sady a lesné pozemky v zastavaných územiach obcí ako pozemkov nachádzajúcich sa mimo zastavaných území obcí.

K bodu 11 a 12

Jednoznačnosť určenia jednotkovej východiskovej hodnoty bolo potrebné upresniť vzhľadom na skutočnosť, že príloha č. 14 neobsahuje jednotkovú východiskovú hodnotu lesných pozemkov.

K bodu 13

Prílohy sú potrebné  na presná výpočet hodnoty majetku a preberajú sa bez zmeny zo zrušenej vyhlášky č. 465/1991 Zb. o cenách stavieb, pozemkov, trvalých porastov, úhradách za zriadenie práva osobného užívania pozemkov a náhradách za dočasné užívanie pozemkov v znení neskorších predpisov.

K čl. II.

Vyhláška by mala nadobudnúť  účinnosť k uvedenému dátumu, nakoľko zrušením vyhlášky č. 465/1991 Zb. a posunutím účinnosti na neskorší termín by vzniklo právne vákuum.